Proiect

PARLAMENTUL REPUBLICII MOLDOVA

LEGE
pentru aderarea Republicii Moldova la Convenţia cu privire
la distribuirea semnalelor purtătoare de programe transmise
prin satelit
Parlamentul adoptă prezenta lege organică. 
Art.1. – Republica Moldova aderă la Convenţia cu privire la distribuirea semnalelor purtătoare de programe transmise prin satelit, adoptată la Bruxelles la 21 mai 1974, cu următoarea declaraţie: 

„Pînă la restabilirea deplină a integrităţii teritoriale a Republicii Moldova, prevederile Convenţiei se aplică doar pe teritoriul controlat efectiv de autorităţile Republicii Moldova.”

Art.2. – Guvernul şi Consiliul Coordonator al Audiovizualului vor întreprinde măsurile necesare pentru realizarea prevederilor Convenţiei menţionate. 

Art.3. – Ministerul Afacerilor Externe şi Integrării Europene va pregăti şi va remite depozitarului instrumentul de aderare.

Preşedintele  Parlamentului




Expunere de motive
referitor la oportunitatea aderării Republicii Moldova la
Convenţia cu privire la distribuirea semnalelor purtătoare de programe
transmise prin satelit
(Adoptată la Bruxelles, 21 mai 1974)
1.
Informaţii generale
La data de 21 mai 1974, la Bruxelles a fost adoptată Convenţia cu privire la distribuirea semnalelor purtătoare de programe transmise prin satelit. Adoptarea acestui act a fost generată, la acel moment, de necesitatea alcătuirii unui document internaţional care ar reglementa raporturile ce apar drept urmare a creşterii rapide a utilizării sateliţilor pentru distribuirea semnalelor purtătoare de programe. Mai mult ca atît, lipsa unor astfel de reglementări putea periclita utilizarea comunicaţiilor prin satelit, avînd în vedere faptul că aceste mecanisme extraterestre nu au fost predestinate transmisiunii realizate de către distribuitori ai semnalelor purtătoare de programe prin satelit.
2.
Aspectul politic
Avînd în vedere scopul prezentei Convenţii, prin aderarea la acest act internaţional, Republica Moldova va confirma aspiraţiile sale la valorile democratice, demonstrînd angajamentul său de a promova şi a susţine respectarea drepturilor consumatorilor de programe. De asemenea, aflîndu-ne la etapa de implementare a Convenţiei Europene cu privire la Televiziunea Transfrontalieră, considerăm aderarea Republicii Moldova la Convenţia cu privire la distribuirea semnalelor purtătoare de programe transmise prin satelit, drept o manifestare a continuităţii politicilor de integrare în comunitatea internaţională.
3.
Aspectul normativ
La data de 27 iulie 2006, Parlamentul Republicii Moldova a adoptat Codul Audiovizualului, în vigoare de la data de 18 august 2006. Menţionăm că, prevederile Convenţiei cu privire la distribuirea semnalelor purtătoare de programe transmise prin satelit, nu intră în contradicţie cu legislaţia naţională în materie de asigurare a drepturilor consumatorului de programe de a recepţiona informaţii corecte şi obiective care ar contribui la libera formare a opiniei, asigurarea drepturilor radiodifuzorilor la libertate editorială şi libertate de exprimare.
4. Aspectul organizatoric
în acest context, Consiliul Coordonator al Audiovizualului va fi desemnat drept autoritate competentă pentru prezentarea poziţiei oficiale a Republicii Moldova. In calitatea sa de garant al apărării interesului public în domeniul comunicării audiovizuale pe principii democratice şi a drepturilor consumatorului de programe, CCA va monitoriza implementarea prevederilor Convenţiei cu privire la distribuirea semnalelor purtătoare de programe transmise prin satelit în statul nostru.
5.
Aspectul financiar
Aderarea Republicii Moldova la Convenţia cu privire la distribuirea semnalelor purtătoare de programe transmise prin satelit nu va implica careva cheltuieli suplimentare.
6.
Aspectul economic
Aderarea Republicii Moldova la Convenţia cu privire la distribuirea semnalelor purtătoare de programe transmise prin satelit nu va avea o influenţă semnificativă asupra economiei ţării.
7.
Aspectul temporar
Prezenta Convenţie va intra în vigoare peste trei luni de la data depunerii celui de​al cincilea instrument de aderare la Secretarul General al Organizaţiei Naţiunilor Unite.
în contextul celor menţionate, precum şi luînd în consideraţie priorităţile Planului de Acţiuni Republica Moldova - Uniunea Europeană, Consiliul Coordonator al Audiovizualului consideră oportună aderarea statului nostru la Convenţia cu privire la distribuirea semnalelor purtătoare de programe transmise prin satelit.

